
PËR VLERËSIMIN E VEPRIMTARISË SË KOMISIONERIT PËR MBROJTJEN NGA DISKRIMINIMI (KMD) 
PËR VITIN 2017

	Pas shqyrtimit të raportit të Komisionerit për Mbrojtjen nga Diskriminimi, mbi veprimtarinë e vitit 2017, Kuvendi i Shqipërisë: 
	- Duke vlerësuar se Komisioneri për Mbrojtjen nga Diskriminimi është një institucion i pavarur që siguron mbrojtjen efektive nga diskriminimi dhe nga çdo formë sjelljeje që nxit diskriminimin dhe se ky institucion ka një rol të veçantë në promovimin e parimit të barazisë  dhe mosdiskriminimit në vend;
	- Duke inkurajuar dhe mbështetur veprimtarinë e Komisionerit për Mbrojtjen nga Diskriminimi, me qëllim që të garantojë në mënyrë efektive ndalimin e diskriminimit në vend, si dhe mbrojtjen dhe promovimin e të drejtave dhe lirive të njeriut, në veçanti të grupeve të marxhinalizuara në vend;
	- Duke vlerësuar rëndësinë që ka zbatimi i rezolutave të Kuvendit të Shqipërisë për veprimtarinë e Komisionerit për Mbrojtjen nga Diskriminimi;
	Kuvendi i Shqipërisë konstaton se gjatë vitit 2017:  
	- Edhe pse ka një rritje të numrit të ankesave të regjistruara pranë KMD-së, në raport me vitin e kaluar, numri i ankesave për shkak të gjinisë, aftësisë së kufizuar, orientimit seksual dhe identitetit gjinor është ende i ulët.
	- KMD-ja duhet të luante një rol më proaktiv në fillimin e hetimeve administrative të nisura kryesisht.
	- KMD-ja ka vijuar ndërgjegjësimin dhe informimin e shoqërisë në disa qytete të vendit përmes sesioneve informuese mbi zbatimin e ligjit për mbrojtjen nga diskriminimi.
	- KMD-ja ka propozuar disa rekomandime legjislative, me qëllim përafrimin e legjislacionit ekzistues dhe miratimin e legjislacionit të ri me parashikimet e ligjit “Për mbrojtjen nga diskriminimi”, si dhe me aktet ndërkombëtare të ratifikuara nga Shqipëria në këtë fushë.
	- Numri i vendimeve me konstatim diskriminimi dhe numri i rekomandimeve të dhëna nga Komisioneri për institucionet publike dhe subjektet private është i ulët në raport me situatën e diskriminimit në Shqipëri, paraqitur  në raportin vjetor nga Komisioneri. 
	- Në kuadër të zbatimit të projektit IPA të BE - KE-së, u realizuan komponentë të projektit si: hapja e 3 zyrave rajonale të KMD-së; hartimi i strategjisë së veprimtarisë së KMD-së; përmirësimi i procedurave të brendshme nëpërmjet rishikimit të rregullores së KMD-së; ndërtimi i një database elektronike për çështjet; analiza dhe hartimi i rekomandimeve për përmirësimin e ligjit “Për mbrojtjen nga diskriminimi”.
	- Ka hartuar, publikuar dhe shpërndarë materiale ndërgjegjësuese mbi ligjin për mbrojtjen nga diskriminimi në fushën e arsimit, punësimit dhe shërbimeve.
	-  Afatet ligjore të hetimit dhe shqyrtimit të ankesave, jo në të gjitha rastet janë zbatuar. 
	- Edhe pse janë ndërmarrë veprimtari të shumta në lidhje me monitorimin e zbatimit të ligjit për mbrojtjen nga diskriminimi në fushën e punësimit në institucionet publike dhe në sektorin privat, nuk është paraqitur një raport i detajuar mbi këto çështje.
	- KMD-ja nuk ka përfunduar realizimin e monitorimit të aksesueshmërisë së personave me aftësi të kufizuar në fushën e të mirave dhe shërbimeve, arsimit dhe punësimit.
	Kuvendi i kërkon Komisionerit për Mbrojtjen nga Diskriminimi për vitin 2018 fokusimin në këto drejtime:
	- Të ketë prioritet zbatimin e rekomandimeve të rezolutës së Kuvendit për vitin 2017.
	- Të bëjë përpjekje të thelluara për zbatimin efektiv të ligjit “Për mbrojtjen nga diskriminimi”, nëpërmjet zgjerimit të grupeve përfituese, rritjes së numrit të rekomandimeve drejtuar institucioneve publike dhe sektorit privat.
	- Të ketë rol proaktiv në evidentimin e rasteve të diskriminimit, duke rritur numrin e çështjeve të nisura kryesisht.
	- Të vijojë përpjekjet për konsolidimin e mëtejshëm të rolit të tij, lidhur me rastet e paraqitura në sistemin gjyqësor, për zgjerimin e grupeve përfituese, në përmbushje të qëllimit dhe objektit të ligjit, duke pasur në vëmendje reformën në sistemin e drejtësisë.
	- Të propozojë ndryshime dhe përmirësime ligjore, të kuadrit rregullator në fushën e barazisë dhe mosdiskriminimit, që rrjedhin prej analizave studimore të rasteve të shqyrtuara nga KMD-ja, si dhe rekomandimet mbi përmirësimin e ligjit për mbrojtjen nga diskriminimi.
	- Të organizojë në vazhdimësi veprimtari gjithëpërfshirëse sensibilizuese, në zonat urbane dhe rurale për të rritur ndërgjegjësimin e shoqërisë, institucioneve shtetërore dhe subjekteve private mbi format e diskriminimit dhe mekanizmat ligjorë për mbrojtje efektive nga diskriminimi. 
	- Të respektojë afatin ligjor në shqyrtimin e çështjeve, në përputhje me ligjin “Për mbrojtjen nga diskriminimi”.
	- Të realizojë monitorimin e aksesueshmërisë së personave me aftësi të kufizuar në fushën e të mirave dhe shërbimeve, arsimit dhe punësimit.
	- Të ketë rol më aktiv në media, me qëllim promovimin e luftës kundër diskriminimit, si dhe përmes ofrimit të informacionit për zgjidhje të rasteve të diskriminimit nga ky institucion, me qëllim rritjen e aksesit dhe të besimit të publikut për institucionin e KMD-së. 
	- Të garantojë transparencën institucionale përmes përditësimit të faqes zyrtare të institucionit, me të gjitha aktivitetet institucionale, si dhe publikimin në vazhdimësi të të gjitha vendimeve, rekomandimeve, raporteve etj.

KRYETARI 

